b'\n_START_ARTICLE_\nPetter Eliassen\n_START_SECTION_\nPrivatliv\n_START_PARAGRAPH_\nEliassen er f\xc3\xb8dt i Trondheim, oppvokst p\xc3\xa5 Sverresborg, og startet sin karriere i den lokale Byaasen Skiklub f\xc3\xb8r han meldte overgang til By\xc3\xa5sen IL i 2009 og videre til Tverrelvdalen IL i 2014. Han var i \xc3\xa5rene 2006\xe2\x80\x932010 l\xc3\xb8per hos regionlaget Team Tr\xc3\xb8ndelag f\xc3\xb8r han i \xc3\xa5rene 2010\xe2\x80\x932014 var en del av Norges Skiforbunds elitelag. Eliassen har siden 2013 v\xc3\xa6rt bosatt i Alta, med samboer og tre barn.\n_START_SECTION_\nKarriere\n_START_PARAGRAPH_\nEliassen tok sin f\xc3\xb8rste seier som senior da han i februar 2008 vant 30 km fri under Skandinavisk Cup i Sundsvall. Dette ble fulgt opp av en suveren seier p\xc3\xa5 30 km fri under Norgescupen i Harstad mars 2008 hvor han utklasset det \xc3\xb8vrige feltet i en fellesstart. Samme sesong tok han en bronse under U-23 VM i Italia, p\xc3\xa5 15 km klassisk._NEWLINE_Under NM p\xc3\xa5 ski 50 km p\xc3\xa5 R\xc3\xb8ros i 2009 ledet han lenge alene fellesstarten, men ble hentet inn av feltet like f\xc3\xb8r m\xc3\xa5l og m\xc3\xa5tte n\xc3\xb8ye seg med femteplass._NEWLINE_Han debuterte i verdenscupen i langrenn 14. mars 2009, og hans beste individuelle verdenscupplassering er en fjerdeplass i 50 km fri teknikk fra Holmenkollrennene i 2013, knapt tre sekunder bak vinner Aleksandr Legkov. Hans nest beste resultat fra verdenscupen er sjetteplassen p\xc3\xa5 30 km fri i Davos i 2011. Samme sted og samme distanse i 2013 gav ham en 7.-plass_NEWLINE_Under NM p\xc3\xa5 ski 2010 tok han bronse p\xc3\xa5 50 km klassisk. Under Ski-VM 2011 i Holmenkollen l\xc3\xa5 han lenge godt an, men falt like f\xc3\xb8r m\xc3\xa5l og ble til slutt nr. 11 p\xc3\xa5 50 km. P\xc3\xa5 15 km kom han p\xc3\xa5 15.-plass._NEWLINE_Fra 2014 satser han p\xc3\xa5 langl\xc3\xb8p og representerte Team LeasePlan Go. Han vant Swix Ski Classics sammenlagt i 2015. Han vant sesongens fire siste l\xc3\xb8p: K\xc3\xb6nig Ludwig Lauf, Vasaloppet, Birkebeinerrennet og \xc3\x85refjellsloppet. I Birkebeinerrennet 2015 satte han ny l\xc3\xb8yperekord da han distanserte World Cup-vinner i langrenn Martin Johnsrud Sundby p\xc3\xa5 den siste kilometeren. Eliassen startet for\xc3\xb8vrig denne sesongen med \xc3\xa5 bli nummer to under det nasjonale \xc3\xa5pningsrennet p\xc3\xa5 Beitost\xc3\xb8len i november 2014, bak Johnsrud Sundby, men foran den \xc3\xb8vrige norske eliten.  _NEWLINE_F\xc3\xb8r siste renn i sesongen 2015/16, \xc3\x85refjellsloppet, ledet han Visma Ski Classics med 161 poeng ned til andremann i sammendraget, Tord Asle Gjerdalen. Dette etter seire i Jizerska Padesatka, La Diagonela og Kaiser Maximillians Lauf, samt andreplasser i Marcialonga og Toblach\xe2\x80\x93Cortina og 3.-plass i Birkebeinerrennet 2016. _NEWLINE_Etter tredjeplass i \xc3\x85refjellsloppet 2016 vant han Ski Classics for andre \xc3\xa5ret p\xc3\xa5 rad, med en seiersmargin p\xc3\xa5 211 poeng ned til andremann, Tord Asle Gjerdalen.  _NEWLINE_Etter sesongen 2015/16 var han rangert som verdens beste langl\xc3\xb8per hos Visma Ski Classics. _NEWLINE_I august 2016 vant han det 48 km lange Alliansloppet i Trollh\xc3\xa4ttan i Sverige foran en samlet langl\xc3\xb8pselite._NEWLINE_Sesongen 2016/17 innledet Eliassen med en 6.-plass p\xc3\xa5 15 km klassisk under den nasjonale sesong\xc3\xa5pningen p\xc3\xa5 Beitost\xc3\xb8len i november, 45 sekunder bak vinneren, Didrik T\xc3\xb8nseth fra By\xc3\xa5sen IL. Deretter vant han det f\xc3\xb8rste rennet i Visma Ski Classics 2016/17, prologen p\xc3\xa5 10 km i sveitsiske Pontresina. Helga derp\xc3\xa5, i italienske La Sgambeda, f\xc3\xb8rte han an de fleste av de 35 km, men ble sl\xc3\xa5tt i spurten av de to andre i utbrytertrioen, Tord Asle Gjerdalen og Ilja Tsjernousov._NEWLINE_I de f\xc3\xb8rste l\xc3\xb8pene p\xc3\xa5 ny\xc3\xa5ret 2017 leverte Eliassen, til ham \xc3\xa5 v\xc3\xa6re, noe under pari grunnet lange sykdomsavbrekk b\xc3\xa5de f\xc3\xb8r og under sesongen. Han kom imidlertid sterkt tilbake medio februar med sterke andreplasser i b\xc3\xa5de Toblach\xe2\x80\x93Cortina og Jizerska Padesatka, begge over 50 km. I det f\xc3\xb8rstnevnte var han i et langt brudd med Tord Asle Gjerdalen og i det andre ditto med Morten Eide Pedersen. Det \xc3\xb8vrige felt ble klart distansert i begge tilfeller.  _NEWLINE_I sesongens kanskje viktigste renn; Vasaloppet 2017, som han vant i 2015, trakk Eliassen feltet i store deler av de 90 km , men sloknet mot slutten og endte p\xc3\xa5 en 17.-plass.  _NEWLINE_I Birkebeinerrennet 2017 endte han p\xc3\xa5 andreplass, 48 sekunder bak FIS Ski World Cup-vinner 2016/17; Martin Johnsrud Sundby. Sundby fikk s\xc3\xa5ledes revansje for nederlaget for Eliassen i samme renn i 2015. Eliassen beholdt dog l\xc3\xb8yperekorden.  _NEWLINE_I \xc3\x85refjellsloppet 2017 endte Eliassen p\xc3\xa5 en fjerdeplass i en spurt blant fem etter atter en gang \xc3\xa5 ha dominert l\xc3\xb8pet underveis. Vinner her ble den evigunge Anders Aukland, i sitt 45. \xc3\xa5r.  _NEWLINE_I Visma Ski Classic sesongen 2016/17 nest siste l\xc3\xb8p, Reistadl\xc3\xb8pet i Troms var det imidlertid Eliassen sin tur, og det til gangs. Han gikk solo allerede etter noen f\xc3\xa5 kilometer og utklasset den \xc3\xb8vrige langl\xc3\xb8pselite totalt. Seiersmarginen ble til slutt p\xc3\xa5 3 minutter og 17 sekunder over de 50 km, en nesten helt uh\xc3\xb8rt seiersmargin i moderne toppidrett. Det var for\xc3\xb8vrig f\xc3\xb8rste gang p\xc3\xa5 et par sesonger Eliassen og mange andre av de fremste l\xc3\xb8perne i touren benyttet festevoks. _NEWLINE_I sesongens siste l\xc3\xb8p, i nordfinske Yll\xc3\xa4s-Levi over 64 km, l\xc3\xa5 Eliassen avventende lenge, men slo heftig til ca. 15 km fra m\xc3\xa5l og gikk rett ifra sine argeste konkurrenter, og det p\xc3\xa5 flat mark. Selv de mest iherdige fors\xc3\xb8k fra Team Santander-trioen Tord Asle Gjerdalen, Anders Aukland og Andreas Nygaard p\xc3\xa5 \xc3\xa5 hente ham inn, nyttet ikke. Eliassen vant med en margin p\xc3\xa5 59 sekunder og sikret med dette en andreplass totalt i Visma Ski Classics 2016/17 og seier totalt i Nordic Ski Classics 2017.  _NEWLINE_Seieren i Yll\xc3\xa4s-Levi 2017 var Eliassens tiende seier i Ski-Classics touren, p\xc3\xa5 tre sesonger. Tilsammen har han 19 pallplasseringer gjennom disse sesongene 2014\xe2\x80\x9317._NEWLINE_Eliassen la opp i 2017, men gjorde comeback i 2018 med laget Team BN Bank. Han vant Kaiser Maximilian Lauf, Marcialonga og Birkebeinerrennet i 2019. Fra 2019/20-sesongen er han en del av Team Ragde Eiendom.'